তৎকালীন রাজশাহী জেলার চাঁপাইনবাবগঞ্জ ভারত-পাকিস্তানের সীমান্ত এলাকা। সেক্টর কমান্ডার নূর-উজ-জামান পূর্ববঙ্গের এই শহর দখল করার পরিকল্পনা করেন। এ জন্য তিনি মুক্তিযোদ্ধাদের তিনটি দল গঠন করেন। একটি দলের নেতৃত্বে ছিলেন ক্যাপ্টেন মহিউদ্দিন জাহাঙ্গীর, অন্যটির নেতৃত্ব দেন মেজর রশীদ, আরেকটির নেতৃত্বে ছিলেন মেজর গিয়াস। প্রতিটি দলের জন্য আলাদা পরিকল্পনা করা হয়েছিল। শহরটি দখল করার দায়িত্ব ছিল ক্যাপ্টেন জাহাঙ্গীরের ওপর। স্বদেশভূমির একটি শহর মুক্ত করার দায়িত্ব নিয়ে নিজের মগ্নতাকে বিস্তৃত করেন জাহাঙ্গীর।